Broj: 711-I-357-P-245-22/23-03-24

Zagreb, 06. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Davorina Ivanjeka, Aleksandre Jozić-ileković, Tatijane Vučetić i Tončice Božić, kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev** **Ureda za upravljanje ljudskim potencijalima Hrvatskog zavoda za mirovinsko osiguranje,** za davanjem očitovanja Povjerenstva,na 170. sjednici održanoj dana 06. svibnja 2022.g. daje sljedeće

**OČITOVANJE**

1. **Sukladno odredbi članka 7. točke d) ZSSI-a** **ravnatelju, zamjeniku ravnatelja i pomoćnicima ravnatelja Hrvatskog zavoda za mirovinsko osiguranje zabranjeno je primiti dodatnu naknadu za obnašanje dužnosti kao što su regres, božićnica, jubilarna nagrada i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti, dok bi takve primitke isti mogli ostvarivati ako bi u Zavodu u trajanju od 8 do 10 sati tjedno obavljali druge poslove koji nisu dio opisa poslova ravnatelja, zamjenika ravnatelja ili pomoćnika ravnatelja te bi isti bili navedeni u njihovom ugovoru o radu, jer se tada ne bi radilo o zabranjenoj dodatnoj naknadi za poslove obnašanja javne dužnosti.**
2. **Sukladno odredbama ZSSI-a nema zapreke da ravnatelj, zamjenik ravnatelja i pomoćnici ravnatelja prime naknadu troškova prijevoza na posao i s posla, dnevnicu i naknadu troškova službenog putovanja te da se istima isplati otpremnina u slučaju prestanka radnog odnosa, ukoliko je isto propisano zakonom, drugim općim aktom ili ugovorom o radu.**
3. **Sukladno odredbama ZSSI-a nema zapreke da ravnatelj, zamjenik ravnatelja i pomoćnici ravnatelja Hrvatskog zavoda za mirovinsko osiguranje prime novčanu pomoć za slučaj smrti zaposlenika koji izgubi život u obavljanju ili povodom obavljanja službe odnosno rada u iznosu od 3 proračunske osnovice, troškove pogreba u slučaju smrti zaposlenika u visini 2 proračunske osnovice, potporu za slučaj smrti supružnika, izvanbračnog druga ili životnog partnera, djeteta i roditelja- u visini 1 proračunske osnovice, pomoć za slučaj bolovanja u neprekidnom trajanju dužem od 90 dana - jednom godišnje u visini jedne proračunske osnovice, pomoć u slučaju nastanka invalidnosti zaposlenika, malodobne djece ili supružnika zaposlenika u visini 1 proračunske osnovice te pomoć za slučaj rođenja ili posvojenja djeteta u visini 50% jedne proračunske osnovice, ukoliko je pravo na primitak iste propisano zakonom ili drugim općim aktom.**
4. **Nije protivno odredbi članka 7. d. ZSSI-a da ravnatelj, zamjenik ravnatelja i pomoćnici ravnatelja Hrvatskog zavoda za mirovinsko osiguranje koriste službeni automobil 24 sata dnevno ukoliko je to propisano zakonom ili drugim općim aktom, međutim isti ne mogu koristiti za privatne svrhe.**
5. **Sukladno odredbama ZSSI-a nema zapreke da ravnatelj, zamjenik ravnatelja i pomoćnici ravnatelja ostvare premiju osiguranja za slučaj ozljede na radu.**
6. **Ravnatelj, zamjenik ravnatelja i pomoćnici ravnatelja nemaju pravo na plaćanje troškova sistematskog zdravstvenog pregleda za vrijeme trajanja radnog odnosa, osim ako drugim zakonom nije drukčije propisano, jer se ne bi radilo o naknadi stvarnih troškova povezanih s obnašanjem javne dužnosti, kao niti o jednokratnom primitku, koji bi bio isplaćen kao oblik pomoći iz radnog odnosa ako bi nastupila izvanredna okolnost koja je temelj za isplatu, već o dodatnoj naknadi za poslove obnašanja javne dužnosti.**
7. **Ravnatelj, zamjenik ravnatelja i pomoćnici ravnatelja imaju pravo da im Hrvatski zavod za mirovinsko osiguranje snosi testiranje brzim antigenskim testovima u zdravstvenim ustanovama radi utvrđivanja zaraze virusom COVID 19, ukoliko je negativni test pretpostavka za pristupanje radnom mjestu ili odlazak na službeni put.**

Obrazloženje

Zahtjev za očitovanjem Povjerenstva podnio je Ured za upravljanje ljudskim potencijalima, Hrvatskog zavoda za mirovinsko osiguranje. U Povjerenstvu je zahtjev zaprimljen 27. travnja 2022. pod poslovnim brojem 711-U-4465-P-245/22-01-1, povodom kojeg se vodi predmet broj P-245/22.

Člankom 3. stavkom 1. podstavkom 25. propisano je da su ravnatelj, zamjenik ravnatelja i pomoćnici ravnatelja Hrvatskog zavoda za mirovinsko osiguranje obveznici ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu za očitovanjem navedeno je da je Odlukom o materijalnim i nematerijalnim pravima, drugim naknadama te visini osnovice za obračun plaće službenika i namještenika u javnim službama („Narodne novine“, broj 23/22.), koja je stupila na snagu 01. ožujka 2022. te važi do sklapanja novog kolektivnog ugovora, propisano da će se sva materijalna i nematerijalna prava koja su službenici i namještenici ostvarivali temeljem Temeljnog kolektivnog ugovora priznavati i primjenjivati u istom opsegu i nakon isteka produžene primjene pravnih pravila sadržanih u temeljnom Kolektivnom ugovoru. Navodi se da temeljem ove Odluke radnici Hrvatskog zavoda za mirovinsko osiguranje ostvaruju sljedeća materijalna prava: regres za korištenje godišnjeg odmora, otpremninu pri odlasku u mirovinu, pomoć (u slučaju smrti zaposlenika koji izgubi život u obavljanju ili povodom obavljanja službe, odnosno rada- u visini tri proračunske osnovice i troškove pogreba, smrti zaposlenika- u visini 2 proračunske osnovice, smrti supružnika, izvanbračnog druga ili životnog partnera, djeteta i roditelja – u visini 1 proračunske osnovice, nastanka invalidnosti zaposlenika, malodobne djece ili supružnika zaposlenika- u visini jedne proračunske osnovice, rođenja ili posvojenja djeteta u visini 50% jedne proračunske osnovice), dnevnicu i naknadu troškova službenog putovanja, naknadu za trošak prijevoza, naknadu za korištenje privatnog automobila (ako je odobreno u službene svrhe), jubilarnu nagradu, dar u prigodi Dana sv. Nikole, božićnicu, osiguranje od posljedica nesretnog slučaja za vrijeme obavljanja rada kao i u slobodnom radnom vremenu tijekom 24 sata te sistematske preglede. Nadalje se navodi da radnici Zavoda imaju pravo da im se organizira i snose troškove cijepljenja protiv sezonske gripe, ako im ne pripada pravo na besplatno cijepljenje protiv gripe na teret HZJZA-a, a za vrijeme epidemije uzrokovane COVID-19 virusom u slučaju potrebe i u skladu s epidemiološkim mjerama imaju pravo na testiranje brzim antigenskim testom u zdravstvenim ustanovama radi utvrđivanja zaraze virusom, a koje troškove snosi Zavod. S tim u vezi postavljeno je pitanje koje od navedenih materijalnih prava mogu ostvarivati obveznici navedeni u članku 3. stavak 1. točki 25. ZSSI- a zaposleni na temelju ugovora o radu u Hrvatskom zavodu za mirovinsko osiguranje.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/l1), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll-a, te se obrazloženje iz navedene presude primjenjuje u cijelosti na obveznike iz članka 3. ZSSI-a.

Nadalje, Povjerenstvo je dana 12. travnja 2022.g. donijelo dopunu Smjernice broj 711-I-518-R-34/22-02-17 u kojoj je navedeno da obveznici navedeni u članku 3. stavku 1. i 2. ZSSI-a, koji temeljem ugovora o radu ili svakog drugog akta o zasnivanju radnog odnosa obnašaju javnu dužnost, smiju pored plaće koju primaju za njeno obnašanje od poslodavca ostvarivati novčane primitke koji su navedeni u dopuni smjernice, između ostalog i dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i /ili međumjesnim prijevozom, naknade prijevoznih troškova na službenom putovanju i druge troškove.

Obveznici ne mogu primati one naknade uz plaću za obnašanje javne dužnosti koje nisu povezane s troškovima obnašanja dužnosti, jer je to suprotno odredbi članka 7. točke d) ZSSI-a kojim je zabranjeno ostvarivati dodatne naknade,

Stoga, ravnatelj, zamjenik ravnatelja i pomoćnici ravnatelja Hrvatskog zavoda za mirovinsko osiguranje koji primaju plaću, ne mogu uz plaću za obnašanje navedene javne dužnosti primati i regres, božićnicu, jubilarnu nagradu, dar u prigodi dana Svetog Nikole kao i ostale neoporezive nagrade jer bi isto predstavljalo primitak dodatne naknade za poslove obnašanja navedene javne dužnosti.

Međutim, u slučaju kada obveznici uz dužnost ravnatelja, zamjenika ravnatelja i pomoćnika ravnatelja Hrvatskog zavoda za mirovinsko osiguranje povremeno obavljaju i druge poslove u Zavodu regulirane ugovorom o radu ili aneksom tog ugovora u trajanju od 8 do 10 sati tjedno, u tom bi svojstvu isti stekli pravo na primitke regresa, božićnice i sl., odnosno mogli bi temeljem obavljanja tog posla primiti navedene naknade, jer u tom slučaju iste ne bi bile primljene povodom obnašanja dužnosti ravnatelja, zamjenika ravnatelja i pomoćnika ravnatelja Hrvatskog zavoda za mirovinsko osiguranje, već za obavljanje druge poslova, slijedom čega se ne bi radilo o dodatnoj naknadi.

Nadalje, Povjerenstvo ističe da ravnatelj, zamjenik ravnatelja i pomoćnici ravnatelja u smislu odredbi ZSSI-a, imaju pravo na naknadu troškova prijevoza na posao i s posla, dnevnicu i naknadu troškova službenog putovanja te pravo na otpremninu u slučaju prestanka radnog odnosa, međutim, iste naknade moraju biti propisane zakonom ili drugim općim aktom tijela u kojem obnašaju dužnost.

Također, osim naknade stvarnih troškova, Povjerenstvo tumači da obveznici mogu primiti različite oblike potpora i pomoći, koji se u pravilu isplaćuju namjenski i jednokratno kao oblik međuradničke solidarnosti, pod uvjetom da nastupe izvanredne okolnosti koje su povod za isplatu, jer navedeno ne predstavlja dodatnu naknadu za obnašanje dužnosti.

Stoga nema zapreke da ravnatelj, zamjenik ravnatelja i pomoćnici ravnatelja Hrvatskog zavoda za mirovinsko osiguranje prime novčanu pomoć za slučaj smrti zaposlenika koji izgubi život u obavljanju ili povodom obavljanja službe, odnosno rada u iznosu od 3 proračunske osnovice, troškove pogreba u slučaju smrti zaposlenika u visini 2 proračunske osnovice, potporu za slučaj smrti supružnika, izvanbračnog druga ili životnog partnera, djeteta i roditelja u visini 1 proračunske osnovice, pomoć za slučaj bolovanja u neprekidnom trajanju dužem od 90 dana- jednom godišnje u visini jedne proračunske osnovice, pomoć u slučaju nastanka invalidnosti zaposlenika, malodobne djece ili supružnika zaposlenika u visini 1 proračunske osnovice te pomoć za slučaj rođenja ili posvojenja djeteta u visini 50% jedne proračunske osnovice. ukoliko je pravo na primitak iste propisano zakonom ili drugim općim aktom.

U odnosu na korištenje službenog automobila, isto je povezano sa stvarnim troškovima prijevoza koji nastaju u obnašanju javne dužnosti, slijedom čega se ne radi o zabranjenoj dodatnoj naknadi u smislu navedene zakonske odredbe.

Stoga bi ravnatelj, zamjenik ravnatelja i pomoćnici ravnatelja Hrvatskog zavoda za mirovinsko osiguranje mogli koristiti službeni automobil 24 sata dnevno samo ako je to propisano zakonom ili drugim općim aktom.

Povjerenstvo, međutim, ukazuje da su obveznici u svakoj situaciji dužni staviti javni interes iznad privatnog te odijeliti privatni interes od javnog interesa, s obzirom da su im službena vozila stavljena na raspolaganje povodom obnašanja dužnosti od tijela javne vlasti u kojem obnašaju dužnost.

Iz navedenog razloga ravnatelj, zamjenik ravnatelja i pomoćnici ravnatelja mogu koristiti službeno vozilo, primjerice u svrhu dolaska i odlaska na posao, odlaska na poslovne sastanke, odlaska na službeni put te za svaku drugu svrhu koja se može dovesti u svezu s izvršavanjem ovlasti ravnatelja, zamjenika ravnatelja i pomoćnika ravnatelja Hrvatskog zavoda za mirovinsko osiguranje.

Povjerenstvo također ističe da gore navedeni obveznici mogu koristiti službeno vozilo i za one potrebe koje nisu povezane s obnašanjem dužnosti, ali se uobičajeno te u manjem opsegu izvršavaju uz korištenje vozila za službene svrhe, kao što su npr. prijevoz djece do škole neposredno prije dolaska na posao vozilom.

Ukoliko bi obveznici koristili službeno vozilo isključivo za privatne svrhe te se isto ne bi moglo promatrati u kontekstu obnašanja javne dužnosti te ako bi o tome steklo saznanja Povjerenstvo bi navedeno korištenje vozila sagledalo u kontekstu moguće zlouporabe posebnih prava obveznika, odnosno moguće povrede odredbi ZSSI.

U odnosu na upit vezan za plaćanje premije premiju osiguranja, Povjerenstvo ističe da obveznici imaju istodobno uz primanje plaće pravo i na plaćanje premija osiguranja za slučaj ozljede na radu te putnog osiguranja za službeno putovanje, imajući u vidu da su navedeni slučajevi povezani s rizicima koji nastaju ili su povezani s obnašanjem javne dužnosti.

Nadalje, u odnosu na upit imaju li ravnatelj, zamjenik ravnatelja i pomoćnici ravnatelja pravo na sistematski zdravstveni pregled za vrijeme trajanja radnog odnosa , Povjerenstvo ističe da se u slučaju plaćanja troškova navedenog pregleda ne bi radilo o naknadi stvarnih troškova povezanih s obnašanjem javne dužnosti (kao npr. dnevnica za službeno putovanje, troškova korištenja službenih stanova ili prijevoznih sredstava i sl.), kao niti o primitku koji bi bio isplaćen, kao oblik pomoći iz radnog odnosa, ako bi nastupila izvanredna okolnost koja je temelj za isplatu (kao npr. potpora za novorođenče, potpora za slučaj smrti člana uže obitelji itd.), već o dodatnoj naknadi za poslove obnašanja javne dužnosti iz članka 7. točke d) ZSSI-a.

Konačno, ravnatelj, zamjenik ravnatelja i pomoćnici ravnatelja imaju pravo da im Hrvatski zavod za mirovinsko osiguranje snosi troškove testiranja brzim antigenskim testovima u zdravstvenim ustanovama radi utvrđivanja zaraze virusom COVID 19, ukoliko je negativni test pretpostavka za pristupanje radnom mjestu ili odlazak na službeni put, jer bi tada ovi troškovi bili povezani s obnašanjem javne dužnosti.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana